אחרי דניאלה קרטס ויהורם גאון, עוד ליהוק ישראלי לסרט הזומבים "World War Z": פפר נבחר לגלם חייל ישראלי, וכבר השבוע יסע לצילומים במלטה. את זה אנג'לינה אישרה?
רן בוקרפורסם: 12.06.11 , 14:13
החדשות הטובות בגזרת יעל גולדמן ואורי פפר לא מסתיימות רק בהריון ראשון. ל-ynet נודע כי פפר לוהק לסרט החדש "World War Z" לצד בראד פיט, שם יגלם חייל ישראלי. עוד לוהקו: שאול עזר ("זולגות הדמעות מעצמן"), אסף בן שמעון ("גרי מנדלבאום בלש פרטי") ויניב עדני ("המוסד הסגור").
ישחק לצד פיט. פפר (צילום: יוני טובלי)
הסרט "World War Z" מבוסס על ספרו של מקס ברוקס, בנו של השחקן מל ברוקס, ויעסוק בזומבים שמנסים להשתלט על העולם. במסגרת הליהוק לסרט, שחלקו עוסק גם בישראל, חיפשו בהפקה שחקנים מקומיים שיגלמו דמויות של חיילת ישראלית, איש כוחות הביטחון וראש המוסד. כפי שדיווחנו בעבר, דניאלה קרטס היא זו שנבחרה לגלם את החיילת הישראלית. בתפקיד ראש המוסד זכה יהורם גאון, אך הוא טרם אישר את השתתפותו.
פפר (35), שרק בשבוע האחרון דיווחנו לכם כי הוא ואשתו מצפים לצאצא ראשון, יגלם חייל המוביל כוח של שישה חיילי צה"ל. את ההודעה על כך הוא קיבל ביום חמישי האחרון, בדיוק ביום בו חגג עם חברו אסי עזר את יום ההולדת ה- 32 שלו.
בן שמעון ועדני יגלמו אף הם חיילים ישראלים, אך בכוח אחר שאותו תנהיג דניאלה קרטס, שתשחק בתפקיד הנשי הראשי. צילומי הסרט יחלו לקראת סוף השבוע, וכבר מחר (ב') יטוסו שחקני הסרט למלטה לחזרות ראשונות. רוב הסצינות של הנציגים הישראלים שיצולמו במלטה במשך חודש, ייערכו מול בראד פיט המשמש גם כמפיק הסרט.
מפרגן לישראלים. פיט (צילום: AP)
כזכור,לפני מספר חודשים הגיע במאי הסרט מארק פורסטר לביקור בארץ על מנת לערוך אודישנים יחד עם מלהקת אמריקנית ועם המלהקת הישראלית, ברוריה אלבק. לתפקיד החיילת נבחנו עשרות שחקניות מוכרות, אך בסופו של דבר הביעו בהפקה עניין במלי לוי, שגילתה כי לא תוכל לשחק בסרט מכיוון שהיא לא אוחזת בדרכון אירופי, הנדרש לתפקיד בשל צילומים ברחבי היבשת.
לאחרונה אף פרסמנו לראשונה כאן ב-ynet דיווח של הצהובון האמריקני "Intouch", לפיו סיבה נוספת שלוי לא תיקח חלק בסרט הוא החשש של בת זוגו של פיט, אנג'לינה ג'ולי, מרומן שעלול להתפתח בין השניים על סט הצילומים.
זוהר יעקובסון בשם פפר אישרה את הפרטים ומסרה בתגובה: "בצניעות אפשר להתגאות בכישרון של השחקנים הישראלים".
ומיכל ינאי תעצב תכשיטים
תפקיד נחשק. פפר